Dôvodová správa

Všeobecná časť:

Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 581/2006 Z. z. o systéme povinných kontrol pre bezpečnú prevádzku prievozných lodí ro-ro a vysokorýchlostných osobných plavidiel v pravidelnej preprave (ďalej len „návrh nariadenia vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

Návrh nariadenia vlády sa predkladá na základe úlohy B.15. z uznesenia vlády SR č. 111/2018.

Predkladaný návrh nariadenia vlády zrušuje nariadenie vlády Slovenskej republiky                      č. 581/2006 Z. z. o systéme povinných kontrol pre bezpečnú prevádzku prievozných lodí     ro-ro a vysokorýchlostných osobných plavidiel v pravidelnej preprave, ktorým bola transponovaná smernica Rady 1999/35/ES z 29. apríla 1999 o systéme povinných kontrol pre bezpečnú prevádzku prevozných lodí ro-ro a osobných vysokorýchlostných plavidiel v pravidelnej preprave (Ú. v. ES L 138, 1.6.1999), ktorá je zrušená smernicou Európskeho parlamentu a Rady (EÚ) 2017/2110 z 15. novembra 2017 o systéme inšpekcií v záujme bezpečnej prevádzky osobných lodí ro-ro a vysokorýchlostných osobných plavidiel v pravidelnej preprave, ktorou sa mení smernica 2009/16/ES a zrušuje smernica Rady 1999/35/ES (ďalej len „smernica EP a Rady (EÚ) 2017/2110“) v článku 15.

Podľa čl. 1 štvrtého bodu smernice EP a Rady (EÚ) 2017/2110 si členské štáty, ktoré nemajú námorné prístavy a z celkového počtu jednotlivých plavidiel, ktoré počas troch predchádzajúcich rokov každý rok zastavili v jeho vnútrozemských prístavoch, je menej ako 5 % osobných lodí alebo vysokorýchlostných osobných plavidiel, môžu uplatňovať výnimky z ustanovení tejto smernice. Vzhľadom na to, že Slovenská republika spĺňa podmienky podľa čl. 1 štvrtého bodu smernice EP a Rady (EÚ) 2017/2110, bude si uplatňovať výnimky z ustanovení tejto smernice, čo oznámi Európskej komisii najneskôr do 21. decembra 2019. 

Návrh nariadenia vlády nebude mať vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, informatizáciu spoločnosti, ani vplyvy na služby verejnej správy pre občana.
	
Návrh nariadenia vlády je v súlade s Ústavou SR, ústavnými zákonmi, nálezmi Ústavného súdu Slovenskej republiky, inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.